A BIZOTTSÁG 204/2006/EK RENDELETE
(2006. február 6.)
az agrárgazdaságok gazdaságszerkezetére vonatkozó 2007. évi közösségi felmérés megszervezése tekintetében az 571/88/EGK tanácsi rendelet kiigazításáról és a 2000/115/EK bizottsági határozat módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az agrárgazdaságok szerkezetére vonatkozó közösségi felmérések szervezéséről szóló, 1988. február 29-i 571/88/EGK tanácsi rendeletre (1) és különösen annak 5. és 8. cikkére,
mivel:
(1)
A jellemzőknek az 571/88/EGK rendelet mellékletében található jegyzékét ki kell igazítani a mezőgazdasági ágazat és a Közös Agrárpolitika fejlődésének követése érdekében.
(2)
Egyes tagállamokban az agrárgazdaságok szerkezetére vonatkozó 2003. évi közösségi felmérések eredményei azt mutatták, hogy néhány jellemző elenyésző jelentőségű, míg mások egyre fontosabbá válnak.
(3)
A közös agrárpolitika keretébe tartozó közvetlen támogatási rendszerek közös szabályainak megállapításáról és a mezőgazdasági termelők részére meghatározott támogatási rendszerek létrehozásáról, továbbá a 2019/93/EGK, 1452/2001/EK, 1453/2001/EK, 1454/2001/EK, 1868/94/EK, 1251/1999/EK, 1254/1999/EK, 1673/2000/EK, 2358/71/EGK és a 2529/2001/EK rendeletek módosításáról szóló, 2003. szeptember 29-i 1782/2003/EK tanácsi rendelet (2) a gazdaság jó mezőgazdasági és ökológiai állapotának fenntartását mezőgazdasági tevékenységként vezeti be, ami számos különféle meghatározás felülvizsgálatát teszi szükségessé.
(4)
Az 571/88/EGK rendeletet magát és a rendeletre vonatkozó meghatározásokat és magyarázatokat megadó határozatot, vagyis a 2000/115/EK bizottsági határozatot (3) értelemszerűen egyaránt módosítani kell.
(5)
Az e rendeletben előírt intézkedések összhangban vannak a 72/279/EGK tanácsi határozattal (4) létrehozott Agrárstatisztikai Állandó Bizottság véleményével,
ELFOGADTA EZT A RENDELETET:
1. cikk
Az 571/88/EGK rendelet I. melléklete helyébe az e rendelet I. mellékletében található szöveg lép.
2. cikk
A 2000/115/EK határozat I. melléklete az e határozat II. mellékletének megfelelően módosul.
3. cikk
Ez a rendelet az Európai Unió Hivatalos Lapjában való kihirdetését követő huszadik napon lép hatályba.
Ez a rendelet teljes egészében kötelező, és közvetlenül alkalmazandó valamennyi tagállamban.
Kelt Brüsszelben, 2006. február 6-án.